מרד הדיור הרוסי: מיליון תושבי שיכונים במוסקווה נמצאים בסכנת פינוי - נדל"ן - TheMarker
מרד הדיור הרוסי: מיליון תושבי שיכונים במוסקווה נמצאים בסכנת פינוי
עיריית מוסקווה הציגה תוכנית פינוי-בינוי בממדים שאפתניים, הכוללת הרס של אלפי בנייני שיכון ובהם 25 מיליון מ"ר של יחידות דיור שנבנו בתקופת שלטונו של חרושצ'וב ראש עיריית מוסקווה, המקורב לנשיא פוטין, אינו מתרגש מהדיירים שיצאו במחאה נדירה כנגד הממסד
12.05.2017 08:03 עודכן ב: 08:18
שיכוני קרושבקי. "יש סנאים וציפורים מצייצות"Francesco Piraneo G.
רובע בוגורדסקוייה במוסקווה העשיר בשדרות עצים, הוא אי של שקט במטרופולין הרועש. דמיטרי פנקוב ונטליה יקוטובה עברו לשם לפני שנה, לאחר שחיפשו סביבה עם אוויר צח לגדל בה את בתם הצעירה וקרובה יותר לאמו של פנקוב.
הצמחייה העשירה והתחבורה הנוחה באזור משכו את איגור פופוב, שרכש דירה לפני כמה שנים באחד מהשיכונים הסובייטיים האופייניים לסביבה. "אפשר לשמוע את הציפורים מצייצות", הוא מחייך. באחד הערבים באפריל הם התאספו עם עוד כמה עשרות דיירים אחרים כדי לדון בדרכים להציל את שכונתם האהובה לא מפני פשע משתולל - אלא מפני תוכניות ההריסה שמקדמת העירייה.
מוקדם יותר השנה חשפה עיריית מוסקווה תוכנית להריסת עד 8,000 בניינים ולהעברת 1.6 מיליון דיירים מבניינים ישנים שמכונים "קרושבקי" (khrushchevki). התוכנית השאפתנית עשויה להרוס 25 מיליון מ"ר של יחידות דיור, לעלות לפחות 3.5 טריליון רובל (61 מיליארד דולר) ולהימשך יותר מ-20 שנה. התוכנית היא יוזמה של ראש עיריית מוסקווה, סרגיי סוביאנין, וזוכה לתמיכתו של נשיא רוסיה, ולדימיר פוטין. עבור חלק מהדיירים זאת הזדמנות לעקור מהשורש דיור רעוע, בעוד אחרים חוששים להיזרק מביתם וזועמים על מתווה התוכנית.
ב-2 במאי פירסם משרד ראש העיר רשימה של 4,556 בניינים מיועדים להריסה, שמתגוררים בהם כמיליון תושבים. בעלי בתים ודיירים נתבקשו להצביע: אם שני שליש יאשרו או יימנעו, הבניין ייהרס ודייריו יועברו. ההצבעות יועברו עד ה-15 ביוני, אף שגרסה סופית של התוכנית טרם הוצגה.
לעת עתה אפשר למצוא את קווי המתאר של התוכנית בהצעת חוק שעברה בקריאה ראשונה ב-20 באפריל. דיירים יזכו לדירות חלופיות בגודל שווה, במקום בערך שווה. אלה שיסרבו יעמדו בפני פינוי, בלי אפשרות לערער בבית המשפט נגד ההחלטה. אף שסוביאנין הבטיח ליישב מחדש דיירים ברובעים הקיימים, רבים חוששים שהם יופרדו ממשפחותיהם, ואחרים חוששים שזמן הנסיעה שלהם לעבודה יתארך. בעיות כאלה נראות קטנות, אבל עליהן נשענת השגרה היומית בחיים העירוניים.
ראש עיריית מוסקווה, סרגיי סוביאנין (מימין) ונשיא רוסיה, ולדימיר פוטיןKremlin.ru
השיכונים הסובייטיים היו חלק מרכזי מערי רוסיה מאז שנות ה-50, כשניקיטה חרושצ'וב, מנהיג ברית המועצות דאז, הוביל תנופת בנייה של בניינים טרומיים כדי להתמודד עם הגידול החד באוכלוסייה ועם משבר דיור. הדירות החדשות סיפקו לרבים מהדיירים חלל שהיה לראשונה שלהם, במקום דירות שאוכלסו בכמה משפחות בבת אחת.
בעת מותו של חרושצ'וב ב-1971, יותר מ-125 מיליון איש חיו בבניינים. רובם לא היו אמורים להחזיק יותר מ-25 שנה. הקירות דקים, התקרות נמוכות, המסדרונות צפופים והתשתיות חורקות. מצב הבניינים הורע מאז ורבים רואים בהם שכונות עוני.
שיפור תנאי החיים לא אמור להיות שנוי במחלוקת: במסגרת תוכנית שיזם ראש העיר הקודם, כ-1,700 בנייני שיכון צפויים להיהרס. רבים מהתושבים רוצים לעזוב אותם, אבל ברקע נשמעת ביקורת על כך שהתוכניות האחרונות שהוצגו מיטיבות בעיקר עם יזמי נדל"ן.
מרמור מוסקוואי
מאז בחירתו לתפקיד ב-2010, סוביאנין ביצע שינויים מרחיקי לכת בתשתיות העיר, לרוב תוך התעלמות מדעת הקהל המקומית. חלק מהפרויקטים פופולריים, ואולם חלקם גרמו למרמור בקרב מוסקוואים - שלא אהבו, למשל, החלטה להסיר מדרכות.
ההצעות של סוביאנין להרוס את השיכונים מעוררות מחאה. תושבים מחלקים עלונים ומפעילים לחצים על חברי מועצה. שכנים שמעולם לא שוחחו זה עם זה פועלים כעת במשותף. קבוצת פייסבוק בשם "מוסקוואים נגד ההרס" כוללת כבר יותר מ–20 אלף חברים. עשרות התארגנויות שכונתיות קמו, וב–14 במאי מתוכננת הפגנה. אלפים אישרו את השתתפותם.
באסיפה שהתקיימה באפריל, בהשתתפות נציגים מהשכונה ועובדי עירייה, התסכול ניכר בקרב רבים. ניקיטה לזרוב, מהנדס בן 29, הביע ספקות לגבי איכות הבנייה בבניינים החדשים. אף שהוא לא הצביע בבחירות יותר מעשור, הוא מתכנן להצביע נגד פוטין ובעד מנהיג האופוזיציה אלכסיי נבלני, שההפגנות שהוביל במארס נגד שחיתות שלטונית משכו עשרות אלפי מפגינים ברחבי רוסיה. בהפגנות איבד נבלני 80% מראייתו בעין ימין, אחרי שתוקפים התיזו חומר חיטוי על פניו, מעשה שבו הוא מאשים את הקרמלין.
לא הרחק ממושבו של לזרוב עמדה אישה מבוגרת שתקפה את הפקידים שדיברו על הבמה. "אני בעלת דירה, אני קניתי אותה, והם אומרים לי שאני חייבת לוותר עליה!", אמרה סבטלנה, עובדת לשעבר בעירייה. סבטלנה אינה ליברלית, ומתגעגעת לימי סטלין - "כשהיינו מאוחדים וחזקים", לדבריה. עם זאת, היא לא מוכנה לאבד את ביתה, שבסביבתו "יש סנאים וציפורים מצייצות". הפתרון היחיד, היא אומרת, הוא לצאת לרחובות ולהתנגד.